નગરપાલિકા પાસે પાણીના કાયમી નિકાલના નક્કર આયોજનના અભાવે ચોમાસાએ દસ્તક દેતાં જ ભુતકાળના વરસોનો ચિત્તાર નજર સમક્ષ તરવરી રહ્યો છે. જોકે તળાવમાં વરસાદનું પાણી સંગ્રહી શકાય તે માટે થરાદ પાલિકાએ તળાવ ખાલી કરવાનો બાલિશ પ્રયાસ હાથ ધરતાં નગરમાં રમુજનો માહોલ ફેલાવા પામ્યો છે. માત્ર એકધારા પાંચ છ ઇંચ વરસાદના કારણે જ થરાદ નગરના નિચાણવાળા વિસ્તારો પાણી ભરાઇ જવાના કારણે બેટમાં ફેરવાઇ જાય છે. જોકે ચાલુ ટર્મમાં પાલિકામાં ભાજપની બોડી બનતાં નગરજનોને પાણીના કાયમી નિકાલ માટે કંઇક થવાની આશાઓ જાગી હતી.